Lonicera nitida

La Lonicera nitida a l’è 'na specie de pianta angiospèrma  de la famiglia di caprifoliacei. Despèss, la ven doprada per fa su i sces. L’è sòlita a vèss doprada anca ‘me pianta tappezzanta per in di giardìn cittaditt.

 Descrizion 
Quèlla specie chì l’è originaria de la Cina, in particolar de la zòna del Yunnan e del Sichuan occidental, indoe la cress in forma de arbùst adrée ai cors d’acqua a di altèzz infra i 1200 e e 300 meter.

La Lonicera nitida l’è on arbust latifoeuj semperverd alt infra i 4 e i 5 meter  e largh infra i 4 e i 6 (se la ven minga podada), che la gh'hà di foeuj piscinìnn (6–16 millimeter in longhèzza). I fior hinn profumàa e colór crema, e compàren a la fin de la primavera, hinn longh 6 millimeter e cressen compagnàa a grupp de du. I frutt, che rarament se foeurmen in su i piant tajàa, hinn di borlìtt nò commestìbil  cont on diametro de circa 6 mm. I fust che stann vun sora l’alter, ghe dànn a la pianta l’aspètt de on paiée. El tass de crescita l’è moderàa  oppùr alt. Quèj piant chì ghe interèssen minga ai conilli e ai cèrv, ma tiren vìsin i usèj. I piant cultivàa gh’hann de vèss podà despèss perché stànn minga in pee quand che riven a ‘na cèrta altèzza.  Quèlla specie chì, la ven despèss confunduda con chi del cotoneaster. La differenza infra la Lonicera nitida e i Cotonaster l’è che el cotoneaster el gh’hà di foeuj alternàa, inveci la Lonicera je gh’hà oppòst.

L’aggettìv latìn nitida el voeur dì sberlusent con riferiment ai sò foeuj luster.

Infra i cultivar gh’hinn la 'Maigrün', la 'Baggesen's Gold' e la 'Briloni' (anca conossùda come 'Edmee Gold')

 Coltivazion 
Quand che la vegn cultivàda, quèlla specie chì la gh’hà de vèss piazzàda a la lus del sol tucc i or del dì oppur a l’ombrìa leggéra, in di soeul fèrtil e scolàa de bon. La lonicera nitida l’è pussée resistenta a l’ombrìa rispètt a la pupàrt di speci de la Lonicera. Perdepù l’è bona de soportà el brusècc. e l’inquinament atmosferegh.

La Lonicera nitida la sopòrta ben i taj e la créa ‘na scesa piscinìna. 

A l’Osborne House, ‘na ca’ per i vacanz costruida in del 1845 in su l’Isola de Wight per la  Regina Victoria e ‘l sò marìi, el prìncip Alberto, gh’hinn di arbùst de Lonicera nitida tajà in forma de cèrv sora di lètt de Felicia amelloides, Festuca glauca, e de pelargonium scarlàtt.

Quèlla pianta chì, despèss la ven doprada per fa su di bonsai. Grazie a la soa crescita energetica, l’è possibil cattàa su i part pussée vègg e grand de la Lonicera nitida coltivàa o cressù selvadegh, tajà via la pupàrt di radìs e poeu comenzà a coltivà di noeuv alberèj.

 Riferiment 

Categoria:Caprifoliaceae